Ecꞌol cꞌa jleꞌ wnak aj Jerusalén tak xeccꞌaxaj cawra xecbij:
—¿Le mja tcꞌalaꞌ acha majtanak rconxic che ncamsasa?
Per camic ntak chquewech jeꞌ wnak ntzijon waꞌ y majoꞌn nak nekꞌlowa rxin che mttzijona.
Je e kꞌtoy tak tzij mex cniman chic chjaꞌ Cristo.
Per jalaꞌ acha kutkin abar penak waꞌ,
per je Cristo tak xtpeta jaraꞌ majoꞌn ojtakyona abar xtpe waꞌ.
Caraꞌ xecbij jeꞌa.
Jaꞌ Jesús remjon ctojxic wnak chpam nimlaj rtemplo Dios y cawra nbij chca:
—Ixix ewutkin nwech y ewutkin chkaꞌ abar enpenak waꞌ.
Per cꞌola jun entakyon ta y arjaꞌ ne ktzij waꞌ che cꞌaslic Dios,
per jaraꞌ majoꞌn ewutkin ta rwech.
Anen mnuyon ta xenban mandar wiꞌ chxenpeta.
Per anen wutkin rwech nak takyon pa wxin com ruqꞌuin enpenak waꞌ y jaꞌ takyon pa wxin,
caraꞌ xbij chca.
Xe rmal cꞌaraꞌ je xbixa chca xyamer xquechap y nquecsaj pcars,
per next jun xechpowa rxin perc qꞌuemjaꞌna terlaꞌ hor rxin che nchaꞌpa.
Per e qꞌuiy jeꞌ wnak xeykeꞌa quecꞌuꞌx ruqꞌuin y cawra necbij:
—¿Le mjaꞌ tcꞌa waꞌ Cristo?
¿Lcꞌo ch-an jun mjaꞌna tpeta y más chna nmak tak milagro nuban chkawech que chwech jawrara?
J-eꞌ cꞌa fariseo xeccꞌaxaj jeꞌ wnak kas pnejkal quemjon rbixic che Jesús jaraꞌ Cristo.
Rmal cꞌaraꞌ tak xquecꞌom pa quiꞌ y xepeta cuqꞌuin jeꞌ cjefe sacerdote y xequetak jleꞌ soldado chnequechpaꞌ Jesús.
Y jaꞌ Jesús remjon más tzij cuqꞌuin jeꞌ wnak,
cawra xbij chic chca:
—Anen xjurmaj quencꞌjeꞌa checjol com xquenmloja ruqꞌuin jtakyon pa wxin.
Cnecanoj chna per majoꞌn chic cnewil ta.
Abar xtencꞌjeꞌ waꞌ anen mesquier nquixecwina ixix nquixekaja tzraꞌ,
caraꞌ xbij chca.
J-eꞌ cꞌa aj Israel xquemaj chic tzij tzrij je xbixa chca rmal:
—¿Abar nba waꞌ jalaꞌ acha y majoꞌn nkocwin ta nkawil?
¿Le nba cuqꞌuin nicꞌaj chic kwinak aj Israel jecꞌola ptak tnamet cxin jeꞌ wnak jme aj Israel ta?
¿Le tzraꞌ nba waꞌ y nquertijoj jeꞌ wnak jme aj Israel ta?
¿Nak nbij tzij cꞌaraꞌ tak nbij chka che nekcanoj per majoꞌn nkawil ta,
y chkaꞌ abar cꞌo waꞌ majoꞌn nkocwin ta ajoj nokekaj tzraꞌ?
caraꞌ xecbij jeꞌa.
Tak xerlaꞌ qꞌuisbal kꞌij rxin nimkꞌij,
jaraꞌ kꞌij jmás nim rukꞌij,
xpeꞌa Jesús chquewech wnak y cawra xbij:
—Wcꞌola jun chewa congan chkichiꞌ majyona tpeta wqꞌuin y tertjaꞌ yaꞌ jcꞌola wqꞌuin.
Ajniꞌ nbij rtzojbal Dios,
jeꞌ wnak jneykeꞌa quecꞌuꞌx wqꞌuin congan rkan tak yaꞌ xtpulin ta ptak canm per jleꞌ yaꞌ jrecꞌmon ta cꞌacꞌlaj cꞌaslemal,
caraꞌ xbij Jesús chca.
Caraꞌ xbij chca per xe Espíritu Santo xbij je nyataj na chca wnak je ykula quecꞌuꞌx ruqꞌuin.
Per Espíritu Santo qꞌuemjaꞌna ttaꞌk ta com Jesús qꞌuemjaꞌna tba ruqꞌuin Ttixel pe gloria.
Jeꞌ wnak tak xeccꞌaxaj Jesús ecꞌola nicꞌaj chca cawra xecbij:
—Jalaꞌ acha ne ktzitzij waꞌ che profeta rxin Dios jbitanak cana che npe na,
caraꞌ xecbij.
Y jleꞌ chic chca cawra xecbij:
—Jalaꞌ Cristo Rey jtzujun cana ojer chka rmal Dios,
caraꞌ xecbij.
Y nicꞌaj chic wnak cawra xecbij:
—¿Le chpam Galilea cꞌa npe waꞌ Cristo?
¿Le mtzꞌibtanak tcꞌa chpam rtzojbal Dios che chpam tnamet Belén npe waꞌ Cristo?
Com Belén rtnamet ojer rey David,
y Cristo arjaꞌ riy rumam David.
Caraꞌ xecbij jeꞌa.
Caraꞌ xqueban jeꞌ wnak,
xquechꞌor jeꞌ quiꞌ rmal Jesús.
Ecꞌola nicꞌaj xcajoꞌ ta xquechap Jesús y xquecsaj ta pcars per next jun xechpowa rxin.
Nicꞌaj ach-iꞌ etkon ela chnequechpaꞌ Jesús,
tak xemloj ta cuqꞌuin sacerdote je nmak quekꞌij y chkaꞌ aj fariseo cawra xbixa chca:
—¿Nak tzra tak mxechap ta acha?
Y j-eꞌ cawra xecbij:
—Ajniꞌ ntzijona jawra acha next jun chic acha xtecwin ta xttzijon ta caraꞌ.
J-eꞌ aj fariseo cawra xecbij chca:
—¿Mex xixbaꞌna engañar ixix chkaꞌ rmal jaraꞌ acha?
Per next jun wan chca e kꞌtoy tak tzij ykul ta quecꞌuꞌx ruqꞌuin y chkaꞌ next jun chka ajoj ok aj fariseo.
Jleꞌ wnak jalaꞌ je ykula quecꞌuꞌx ruqꞌuin xe mcutkin ta rley Dios,
majoꞌn nquecꞌatzin waꞌ ruqꞌuin Dios.
Per cꞌola jun chca aj fariseo rubiꞌ Nicodemo,
jaraꞌ je xtzijona jmul ruqꞌuin Jesús chakꞌaꞌ,
cawra xbij chca rexbil:
—¿Lcaraꞌ cꞌa nrajoꞌ ley jyatanak chka rmal Dios nechꞌob ixix?
¿L-utz cꞌaraꞌ nkakꞌat tzij tzrij jun acha y mtyaꞌa cꞌas tzra che ntzijona y mtutkixa nabey mul lcꞌo ril o wmajoꞌn?
Per j-eꞌ xquemaj ryokꞌic Nicodemo y cawra xecbij tzra:
—¿Mex at aj Galilea atet chkaꞌ?
Bien tetzꞌtaꞌ chpam rtzojbal Dios chmajoꞌn jun profeta xtwanker ta chpam tnamet Galilea,
caraꞌ xecbij tzra.
Cꞌjaraꞌ xecpaxij ela quiꞌ y xeba ptak cuchoch.